A TANÁCS HATÁROZATA
(2007. szeptember 28.)
az Európai Gazdasági Közösség és az Indiai Köztársaság között a nádcukorról szóló megállapodásnak a Közösség nevében történő felmondásáról
(2007/626/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére, a 300. cikk (2) bekezdése első albekezdésének első mondatával összefüggésben,
tekintettel a Bizottság javaslatára,
mivel:
(1)
Az Európai Gazdasági Közösség és az Indiai Köztársaság között a nádcukorról létrejött, a 75/456/EGK tanácsi határozattal (1) jóváhagyott megállapodás (a továbbiakban: a megállapodás) értelmében a Közösség kötelezettséget vállal az Indiából származó nyers vagy fehér nádcukor meghatározott mennyiségének garantált árakon történő megvásárlására és behozatalára, és India vállalja, hogy ezt a mennyiséget leszállítja a Közösségnek. A megállapodás 11. cikke úgy rendelkezik, hogy bármelyik fél felmondhatja a megállapodást kétéves felmondási idővel azt követően, hogy a másik felet erről írásban értesítette.
(2)
Miután a cukorpiac közös szervezésének reformja véget vet az intervenciónak, a belső piaci cukorárakat többé nem garantálják intervenciós felvásárlások révén. Helyénvaló tehát megszüntetni a garantált áraknak a megállapodás keretében behozott cukorra vonatkozó rendszerét.
(3)
Ezért fel kell mondani a megállapodást annak 11. cikkével összhangban, és erről értesíteni kell Indiát mint a megállapodás aláíróját,
A KÖVETKEZŐKÉPPEN HATÁROZOTT:
1. cikk
Az Európai Gazdasági Közösség és Indiai Köztársaság között a nádcukorról létrejött, 1975. július 18-án aláírt megállapodást a Közösség nevében a Tanács 2009. október 1-jei hatállyal felmondja.
2. cikk
A Tanács elnöke felhatalmazást kap az India kormányának az említett megállapodás felmondásáról való értesítésére jogosult személy(ek) kijelölésére.
3. cikk
Ezt a határozatot az Európai Unió Hivatalos Lapjában ki kell hirdetni.
Kelt Brüsszelben, 2007. szeptember 28-án.